**Оқушылар үшін заманауи мектептегі ұстаздың рөлі**

 "Ұстаз… жаратылысынан өзіне айтылғанның бәрін жете түсінген, көрген, естіген және аңғарған нәрселердің бәрін жадында жақсы сақтайтын, ешнәрсені ұмытпайтын… алғыр да аңғарымпаз ақыл иесі…, мейлінше шешен, өнер-білімге құштар, аса қанағатшыл жаны асқақ және ар-намысын ардақтайтын, жақындарына да, жат адамдарына да әділ…, жұрттың бәріне… жақсылық пен ізгілік көрсетіп…қорқыныш пен жасқану дегенді білмейтін батыл, ержүрек болуы керек."-деп, әлемнің екінші ұстазы Әл-Фараби ұстаздың қандай болу керектігін тізе отырып, оның құдіреттілігі мен қасиеттілігін осылай жеткізген. Бұл сөздерді оқып отырып, ұстаздың қандай жағдай болмасын, қай заманда өмір сүрмесін, артына үлкен із қалдыратын мамандық деген нәрседен де үлкен, зор дүние екенін білуге болады.
 XXI ғасыр, әлем өзгеруде. Уақыт талабына сай ұстаздарға жаңа талаптар қойылуда. Сол себепті біздер үнемі ізденісте болуымыз керек. Заманауи ұстаздың рөлі - ақпаратты тарату емес, өйткені кез-келген көлемде ақпаратқа қол жеткізу оңай. Қазіргі әлемде мұғалім мұражайдағы куратор сияқты, оқушыға қажетті ақпаратты таңдауға көмектесуі керек.

 Ескі білім жүйесімен қазіргі заманауи технологиялармен жабдықталған білім жүйесін салыстырсақ, қай әдіспен оқыту оқушыларды көбірек қызықтырады? Әрине, екіншісі. Бірақ бұл дегеніміз - сыныпқа келіп, интерактивті тақтадан әдемі слайдтар көрсетіп, аудио және видео жазбалар тыңдату мен ғана шектелмейді. Біздің мақсатымыз - "құрғақ" ақпарат беріп қана емес, процесс кезінде оқушылардың оқуға деген қызығушылықтарын арттыра отырып, жеке құндылықтарын қалыптастыру. Оқушыға не қызық? Оған не керек? Ол бүгінгі 40 минуттық сабақтан өзіне бір нәрсе түйді ме? Қызық болмаса, қызықтыру үшін не істеу керек? Әрине, осындай сұрақтар бізді мазалауы орынды. Ең бастысы, ниет және әрекет , оқушы түсінбесе, жаңа әдістер арқылы оқу материалы оған жетпейінше тырысу , жеңіл әрі түсінікті болуын қамтамасыз ету. Тек оқу материалын түсіндіріп қана қоймай, оқушының ішкі жан дүниесімен де тілдесу.

 Қандай жаңашылдық болмасын, ұстаз - мәңгілік. Ешқандай виртуалды шындықтың технологиялары, интерактивті панельдер, цифрлық зертханалар ұстаздың рөлін ойнай алмайды, адамды жеке тұлға ретінде қалыптастыра алмайды. Білім беру - оқушы мен оқытушының арасындағы ашық диалог, пікір алмасу және таңдау еркіндігі. Әлемнің бар сұлулығы ұстаздан бастау алады, ал оны қалай көрсету ол ұстаздың өзіне байланысты.

 Ұстаз деген ұлағатты атқа сай болып, оны алға сүйрейтін, қараңғылық басқан дәуірде бір жарық сәуле іспеттес, бір тамшы үлесімізді қоссақ, қоғамның дерті емес, дауасы болатынына сенімім мол.